钦定古今图书集成/明伦汇编/官常典/第461卷 > 诸葛长民
## 钦定古今图书集成/明伦汇编/官常典/第461卷 > 诸葛长民

按《晋书》本传，“长民，琅邪阳郡人也。有文武干用，然不
持行检，无乡曲之誉。桓元引为参军、平西军事，寻以
贪刻免。及刘裕建义，与之定谋，为扬武将军，从裕讨
桓元，以功拜辅国将军、宣城内史。于时桓歆聚众向
历阳，长民击走之。又与刘敬宣破歆于芍陂，封新淦
县公，食邑二千五百户，以本官督淮北诸军事，镇山”
阳。义熙初，慕容超寇下邳，长民遣部将徐琰击走之。
进位使持节、督青扬二州诸军事、青州刺史，领晋陵
太守，镇丹徒。本号及公如故。及何无忌为徐道覆所
害，贼乘胜逼京师，朝廷震骇，长民率众入卫京都。因
表曰：“妖贼伐船集木，而南康相郭澄之隐蔽经年，又
深相保明，屡欺无忌，罪合斩刑。”诏原澄之。及卢循之
败刘毅也，循与道覆连旗而下，京都危惧。长民劝刘
裕权移天子过江，裕不听，令长民与刘毅屯于北陵，
以备石头。事平，转督豫州扬州之六郡诸军事、豫州
刺史，领淮南太守。及裕讨毅，以长民监太尉留府事，
诏以甲杖五十人入殿。长民骄纵贪侈，不恤政事，多
聚珍宝美色，营建第宅，不知纪极，所在残虐，为百姓
所苦。自以多行无礼，恒惧国宪。及刘毅被诛，长民谓
所亲曰：“昔年醢彭越，前年杀韩信，祸其至矣。”谋欲为
乱。问刘穆之曰：“人间论者谓太尉与我不平，其故何
也？”穆之曰：“相公西征，老母弱弟，委之将军，何谓不平？”
长民弟𥟖民，轻狡好利，固劝之曰：“黥、彭异体，而势不
偏全，刘毅之诛，亦诸葛氏之惧，可因裕未还以图之。”
长民犹豫未发，既而叹曰：“贫贱常思富贵，富贵必履
机危，今日欲为丹徒布衣，岂可得也！”裕深疑之，络绎
继遣，辎重兼行而下。前克至日，百司于道候之，辄差
其期。既而轻舟径进，潜入东府。明旦，长民闻之，惊而
至门。裕伏壮士丁旿于幕中，引长民进语，素所未尽，
皆说焉。长民悦旿，自后拉而杀之，舆尸付廷尉，使收
黎民。黎民骁勇绝人，与捕者苦战而死。小弟幼民为
大司马参军，逃于山中，追擒戮之。诸葛氏之诛也，士
庶咸恨正刑之晚，若释桎梏焉。初，长民富贵之后，常
一月中辄十数夜眠中惊起，跳踉如与人相打。毛修
之尝与同宿，见之骇愕，问其故，长民答曰：“正见一物，
甚黑而有毛，脚不分明，奇健，非我无以制之。”其后来
转数，屋中柱及椽桷间，悉见有蛇头，令人以刀悬斫，
应刃隐藏，去辄复出。又𢭏衣杵，相与语如人声，不可
解。于壁见有巨手，长七八尺，臂大数围。令斫之，豁然
不见。未几伏诛。